Protea draai die krane oop en klop Touwpark maklik | Netwerk24
Deur Davie Lawrence 15 April 2019 06:00
Die vleuel van Protea druk ’n drie. Foto: Jonathan Jordaan
Protea het sy Grootuitdaagbekerveldtog op ’n goeie noot begin toe hy Touwpark in De Doorns 34-10 verslaan het.
Die besoekers van Touwsrivier was behoorlik uitgehonger vir die wedstryd en het in hul hordes op De Doorns toegesak met die hoop op ’n oorwinning.
Die eerste 30 minute van die wedstryd is gekenmerk deur baie hanteerfoute en lekker inklimspel tussen die twee spanne.
Dit was egter Protea wat eerste bloed geruik het toe die haker, Anthony Verhoog, gaan druk ná ’n skitter rolmaalbeweging van ’n lynstaan. Die senter Tersius Noble verdoel die drie. Touwpark slaan amper dadelik terug met ’n strafskop deur losskakel Clayton Isaacs. Touwpark, teen die verloop van spel, sorg vir die drie van die dag toe hy van sy eie kwartgebied hardloop met die heelagter Jess-Lee Kok wat netjies afrond. Clayton Isaacs verdoel die drie en gee Touwpark ’n onverwagse voorsprong van 10-7 met rustyd.
Die afrigter, Alfred Bailey, moes iets reg gesê het in rustyd, want Protea lyk toe na ’n heel ander span. Dit was behoorlik eenrigtingverkeer in die tweede helfte. Eers maak regtervleuel Jonathan Jordaan sake gelyk van die strafmerk voordat die linkervleuel, Terrence Luddick, netjies afrond vir ’n onverdoelde drie ná ’n goeie steel deur die veteraanslot, Johan Stanley, in die lynstaan.
Protea draai behoorlik die skroewe vas en versmoor Touwpark met goeie verdediging wat lei tot ’n onderskepdrie deur die losskakel, Santino Ranchod, wat deur Jonathan Jordaan verdoel word vir ’n voorsprong van 22-10. Jordaan haal toe behoorlik die wind uit Touwpark se seile met nog ’n onderskepdrie waar hy 60 m doellyn toe nael en oorgaan in die hoekie. Die drie word deur die heelagter, Brandon Esau, verdoel. Die tuisspan slaan net voor die einde die laaste spyker in die besoekers se doodskis toe die plaasvervangerflank, Joseph Kommando, oorgaan vir ’n onverdoelde drie, wat die eindtelling na 34-10 bring.
In ander uitslae van die dag klop Protea C sy eweknie van Touwpark 25-3, terwyl Touwpark B vir Protea B 35-11 afstof.
. Eerskomende naweek ontvang Touwpark vir Villagers Worcester, terwyl Protea reis na Worcester vir ’n stryd teen Young Hamiltons.